## Mazón destaca la “maduresa i eficàcia” de la coordinació de les emergències a Espanya i la “col·laboració i generositat” dels seus professionals

*** El president de la Generalitat ha participat en la inauguració del II Congrés Nacional de Protecció Civil i Emergències**

**Cheste.**

El president de la Generalitat, Carlos Mazón, ha participat en el II Congrés Nacional de Protecció Civil i Emergències, que té lloc a l’Institut Valencià de Seguretat Pública i Emergències (IVASPE).

Durant la seua intervenció, Mazón ha destacat el “gran nivell de maduresa”, així com l’“eficàcia”, que caracteritza la coordinació de les emergències a Espanya, la qual ha qualificat d’“exemple per a tots”. Segons ha explicat, “la gestió, la prevenció i la col·laboració” entre les diverses administracions públiques en matèria d’emergències és on “més consens” es genera, la qual cosa demostra “com d’avançada és una societat”.

El cap del Consell ha assenyalat que la millor manera de previndre situacions de risc és “estar preparats”, encara que ha subratllat que “més enllà de l’equipament està l’aptitud i l’actitud dels nostres professionals”, i en este sentit ha traslladat la seua “profunda admiració” i gratitud per la “col·laboració, la generositat, l’actitud i l’aptitud” de la diversitat de forces i cossos de seguretat de l’Estat.  
   
Finalment, ha agraït l’elecció de València per a la celebració d’este esdeveniment, que congrega més de 300 professionals i experts de tot Espanya amb l’objectiu d’exposar-hi experiències, donar a conéixer noves tecnologies i compartir les millors pràctiques en matèria de protecció civil i emergències.

En l’acte també ha participat la consellera de Justícia i Interior, Elisa Núñez, així com els directors generals de Protecció Civil de Madrid i Catalunya i representants de l’Agència Estatal de Meteorologia i del Consell Superior d’Investigacions Científiques (CSIC), entre altres.

Fecha: 17/10/2023